**พืชพันธุ์ย่านรำแดงในอดีต**

**อรนาฐ ศรีเมือง**

ต้นสังแก แลให้ดี มีอยู่บ้าง ตามหนทาง ข้างคลอง ริมถนน

ทั้งต้นเม่า สุดแสน จะทานทน ริมสายชล พอหาได้ ไม่สูญพันธุ์

ต้นคูระ ระตามคู ดูเคืองขัด เด็กเก็บซัด เก็บเล่น ไม่เห็นวัน

มันร้อนมือ ร้อนปาก ก็มากครัน เคยแย่งกัน ทอยราว ก่อนเข้าเรียน

ต้นหวายลิง ชิงกัน มันมากมาก ใช่เรื่องยาก กระโดดเชือก เลือกเพื่อนเล่น

ใครโดดเก่ง เชิญมา ถ้าโดดเป็น ทั้งหญิงชาย โดดเล่น กันเถิดเรา

ต้นชายโขะ หนามแหลม มันแทงทิ่ม เก็บมาจิ้ม น้ำชุบ ไม่มีเหงา

ยอดยาร่วง หายห่วง เลยพวกเรา อร่อยไม่เมา กับพุงปลา มันน่ากิน

ยอดพมรี อยู่ในน้ำ ยามอดอยาก หน้าน้ำหลาก เก็บกัน จนหมดสิ้น

อีกต้นกง เคยหา ในวาริน เอามากิน กับน้ำชุบ กรุนกรอบดี

ทั้งผักหวาน สีแดง ในแหล่งน้ำ คำนิยาม สันตะวา สง่าศรี

คนภาคกลาง เรียกอย่างนั้น ก็เข้าที สมัยนี้ กินไม่เป็นน่า เห็นใจ

เอายอดเลียบ แกงกะทิ กับกุ้งสด ลวกจิ้มกิน กันหมด แสนสุขขี

เห็ดนาแต่ ก่อนก็ เคยมี หลังฝนตก กำลังดี หาเห็ดกิน

เห็ดนา เดียวนี้ ไม่มีแล้ว เธอสูญพันธุ์ ไม่เห็นแวว ให้ถวิล

ต้มกับเกลือ นิดหน่อย ค่อยค่อยกิน อร่อยลิ้น ซดน้ำหวาน ซ่านอุรา

ต้นมะแว้ง เป็นเถาวัลย์ ฉันเคยเห็น มีฤทธิ์เย็น รสขม เสียจริงหนา

ลูกกลมกลม กับน้ำพริก กลิ่นแมงดา ชื่นอุรา กินข้าวได้ กันหลายชาม

ต้นคว่ำตาย หงายเป็น เคยเห็นไหม เคยเอาใบ มาเล่น ไม่ต้องถาม

ยามคว่ำตาย ยามหงายเป็น จึงเห็นงาม รากมันงอก ตามง่าม น่าดูชม

ย่านคางคก เป็นย่านผ่าน แล้วเหยียบ ย่านไม่เรียบ ระคายเท้า จนขื่นขม

แต่ดอกสวย สีม่วง งามน่าชม ไม่รื่นรมย์ ย่านคางคก มันรกเกิน

หันมาดู ไม้ใหญ่ อะไรบ้าง มีโหนดไผ่ มาอ้าง ใช่ห่างเหิน

ไปทางไหน มีมาก ดูเพลิดเพลิน โหนดบ้าน เราเจริญ ไม่แพ้ใคร

ต้นแค ที่หน้าแค แม่เคยบอก ยามออกดอก ขาวเด่น ช่อไสว

ต้นสูงสูง แลเห็น เด่นแต่ไกล ร่วงลงดิน ขาวใส เต็มใต้โคน

ต้นประดู่ หอมเย็น เห็นยามเช้า สีเหลืองพราว เต็มต้น อยากห้อยโหน

บานพร้อมกัน ทั้งต้นยล แร้วเพลิน เสียดาลเกิน เหลืออยู่ไหน ไม่เห็นมี

บ้านหนองโด น่าจะมี ต้นประดู่ ฟังชื่อดู มีต้นโด อยู่ริมหนอง

ควรจะมี อยู่บ้าง แถวริมคลอง ด้วยชื่อพ้อง กับหมู่บ้าน ย่านรำแดง

เหมือนหน้าแค มีต้นแค อยู่แน่แล้ว ต้นทองหลาง เคยเห็นแนว ริมนาบ้าง

ดอกสีแดง สดใส ไม่จืดจาง แต่เดี๋ยวนี้ ทองหลาง ไม่เห็นมี

/ลูกตาวัว...

2

ลูกตาวัว สีแดง กลางเม็ดดำ เก็บมาเล่น ประจำ เลยน้องพี่

ภาคกลางเรียก มะกล่ำ ย้ำอีกที เม็ดสวยดี เป็นเถาวัลย์ พันไปมา

กกลังกา กกนี้ มีในน้ำ ดูงดงามชูช่อกอไสว

หญ้าตีนกา หญ้าดี กว่าหญ้าใด ยามคันหู ปันเข้าไป จะหายคัน

หญิงเจ้าชู้ ดูไม่เหมาะ เพาะติดผ้า เดินผ่านไป ดอกหญ้า มาติดฉัน

เสียเวลา มาแกะ ดอกหญ้ากัน ที่สำคัญ มาโรงเรียนสาย ได้ถอนเธอ

ขออภัย เขียนกลอน ย้อนไปมา ไม่ได้แบ่ง ว่าหญ้า หรือไม้ใหญ่

เขียนไปตาม ที่คิดได้ สบายใจ กลอนพาไป ตามครรลอง ของอารมณ์

………………………………………………………….

**พืชพันธุ์ย่านรำแดงในอดีต (ต่อ)**

**เจริญศรี ศรีเมือง**

คิดถึงวัน เก่าก่อน ตอนยังเด็ก ยังเล็กเล็ก เรียนรู้ ปู่ย่าสอน

เรื่องพืชผัก พรรณไม้ ในดงดอน ที่อ่าววัด เคยสัญจร ตอนเช้าเย็น

คลองรำแดง แหล่งเรียนรู้ จากปู่ย่า ดอกลำพู นำมา เป็นของเล่น

กินกับ ข้าวยำ ไม่ลำเค็ญ มาบัดนี้ ไม่เห็น เลยลำพู

ทั้งหนามหมอ กอจาก จากไปแล้ว ไม่เห็นแนว โกงกาง ช่างอดสู

ทั้งแสงขัน ยับเยี่ยว เปรี้ยวน่าดู เคยกินคู่ กับนมแมว ตอนแจวเรือ

ทั้งไข่เน่า เน่าจริง หญิงชายเอ๋ย ไยละเลย โค่นทิ้ง ไม่มีเหลือ

อีกเขาคัน แต่ก่อน มีเหลือเฟือ ใส่แกงส้ม กินไม่เบื่อ เลยพวกเรา

ทั้งหนุมซอ น้ำข้าว ก็ร้าวจิต ไม่มีเลย สักนิด คิดแล้วเหงา

เคยเก็บกิน เช้าเย็น ไม่เห็นเงา ทั้งลูกสัง ที่เรา เคยแย่งกัน

ดอกบัวน้อย ในสระ ก็ละทิ้ง เคยแย่งชิง เก็บมา ที่บ้านฉัน

บูชาพระ เก็บเล่น เป็นบางวัน รากของมัน กินอร่อย ไม่น้อยเลย

ต้นลาน ในอ่างวัด เห็นชัดมาก ลูกของมัน มียาก อยากเฉลย

มีลูกแล้ว เป็นหมื่น ชื่นใจเอย เป็นของหวาน แม่เฒ่าเคย ทำให้กิน

ต้นพิกุล ในวัด ขัดใจนัก ร้อยเป็นพวง ด้วยใจรัก ในงามศิลป์

ยามเหนี่ยวแห้ง ใช้ทำยา เห็นย่ากิน เฟืองแตะลิ้น หายเป็นลม ไม่ขมเลย

ขอบคุณต้น ขี้เหล็ก สักเล็กน้อย มีเป็นร้อย ก็ยังเห็น อย่างเปิดเผย

อนุรักษ์ เอาไว้ นะทรามเชย แกงกินเลย ถ่ายท้องดี

ต้นลำเจียก เรียกว่า หายากแล้ว นั่งเรือแจว หอมกรุ่น อุ่นวิถี

ยามมืดค่ำ กลิ่นโชย โอ้ยหอมดี ใครกลัวผี หวาดเสียว เปลี่ยววังเวง

ตะขบริมนา หาไป ก็ไม่เห็น ผักริ้นก็ ไม่เว้น ถูกข่มเหง

ทั้งบัวบก บัวนา หากันเอง ถูกละเลง ด้วยฤทธิ์ยา หาไม่เจอ

ใครยังเห็น ต้นหว้า ช่วยมาบอก ใครยังเห็น ลูกหัวถอก ช่วยเสนอ

ใครยังเห็น ต้นจิก ช่วยบำเรอ ลูกหัวถอก นะเหรอ เสม็ดชุน

ต้นขี้ไก่ ใบเอา มาโปะแผล เลือกหยุดแน่ โปรดช่วย สนับสนุน

จะถางมัน ก็ให้เหลือ ให้ทำทุน ใบของมัน มีคุณ ถูกของคม

ทั้งลูกโพธิ์ ลูกไทร เคยมีนก มาฉวยฉก จิกชิม กันเสียงชม

ลูกเนียน เพื่อนผู้ชาย เคยนิยม มาหมุนเล่น ให้ชม อยู่ประจำ

ฟัดลูกข่าง หน้าเสาธง คงจำได้ เพื่อนผู้ชาย สนุกกัน ฉันนึกขำ

เพื่อนผู้หญิง ลุ้นอยู่ ว่าใครนำ ใครที่ทำ ข่างหมุนดี ซิน่าชม

ต้นเนียน ต้นอำไพ อยู่ในวัด เม็ดสีแดง แดงจัด ก็ขื่นขม

เคยเก็บเล่น สีสวย เหมือนลูกอม เม็ดในกิน ไม่ขม มันมันดี

/เห็ดตับเต่า....

2

เห็ดตับเต่า เราเคยเห็น อยู่ริมวัด ทิศตะวันออก ถูกขจัด เสียแล้วนี่

ไม่เห็นเงา ตับเต่า ที่เคยมี ไปเยี่ยมวัด แต่ละที สะท้อนใจ

ต้นขามเทศ จามจุรี ที่ในวัด ก็ถูกตัด โค่นทิ้ง เป็นไฉน

ไม่เหลือตอ เหลือตาย ให้ป่วยใจ โค่นทิ้งแล้ว ทำไม ไม่ปลูกแทน

สัญลักษณ์ วัดป่าขวาง ช่างหายาก มีต้นไม้ หลายหลาก เสียดายแสน

ต้นใหญ่ใหญ่ หมดสิ้น ไม่ดูแคลน แม้แต่แลน สักตัว ก็ไม่มี

ต้นฉับโผง เคยเล่น เมื่อเป็นเด็ก ลูกเล็กเล็ก ตบโผง ดังแล้วหนี

ยิงบอกตรุด กับลูกเจาะเทาะ ก็ดังดี เป่าปี่กับ ซังข้าว ก็เร้าใจ

เห็นย่านเหม๊าะ ดอกเหม๊าะ มีอยู่บ้าง ยามเยื้องย่าง ย่างพัน กันไม่ไหว

วัชพืช คลุมดิน บนถิ่นไทย ถางมันไป เหลือไว้บ้าง อย่างเคยมี

กล้วยไม่ผี มีขึ้น บนต้นโหนด ขอได้โปรด อนุรักษ์ สมศักดิ์ศรี

ดอกนมเหมีย สวยงาม ตามที่มี ให้มันขึ้น นั่นแหละดี อย่าสาวลง

ผักกะเฉด เต็มคลอง ต้องเอาขึ้น ก่อนจะมึน มากมาย ไร้ประสงค์

เรื่องน้ำเสีย เพลียใจ ให้พะวง น้ำโรงงาน ไหลลง ทำไงดี

ห่วงพันธุ์ไม้ หายไป ก็ให้ห่วง ห่วงน้ำเสีย มาหน่วง เปลี่ยนวิถี

ชีวิตชาว รำแดง แข็งแรงดี แต่เมื่อคิด อีกที ก็กังวล

……………………………………………………………………